|  |
| --- |
| PATVIRTINTA |
| Klaipėdos miesto savivaldybės |
| tarybos 2017 m. liepos 14 d. |
| sprendimu Nr. T1-202 |

# KLAIPĖDOS MIESTO SAVIVALDYBĖS 2017 Metų UŽIMTUMO DIDINIMO PROGRAMA

**I SKYRIUS**

**PROGRAMOS APRAŠYMAS**

1. Klaipėdos miesto savivaldybės 2017 metų užimtumo didinimo programa (toliau – Programa) parengta ir vykdoma, vadovaujantis Lietuvos Respublikos vietos savivaldos įstatymo 7 straipsnio 18 punktu, Lietuvos Respublikos užimtumo įstatymo 48 straipsniu ir Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 „Dėl Užimtumo didinimo programų rengimo ir jų finansavimo tvarkos aprašo patvirtinimo“.

2. Programoje numatomas Programos tikslas, uždaviniai, planuojama apimtis, vykdymo laikas ir trukmė, ieškančių darbo asmenų grupės, kurioms teikiama pirmenybė dirbti šiuos darbus, mokėjimo už darbą sąlygos, laikinų darbo vietų skaičius, skiriamos lėšos ir lėšų šaltiniai. Prireikus Programa gali būti tikslinama.

3. Siekiant didinti gyventojų užimtumą, tikslinga vykdyti Programą dėl šių priežasčių:

3.1. laikinųjų darbų poreikis savivaldybėje yra didelis;

3.2. vadovaujantis ekonominio naudingumo principu, lėšos bus panaudotos maksimaliai ir racionaliai;

3.3. darbo neturintys, bet dirbti norintys asmenys buvusia Viešųjų darbų programa ir galimybe užsidirbti pragyvenimui būtinų lėšų buvo patenkinti;

3.4. didelė dalis miesto gyventojų, neturinčių darbo, yra santykinai žemos kvalifikacijos, todėl laikinieji darbai jiems yra tinkamas variantas.

4. Laikinieji darbai organizuojami tik laikino pobūdžio darbams atlikti.

5. Programą ir laikinųjų darbų paskirstymą bei sutartis rengia Klaipėdos miesto savivaldybės administracija, Programą derina Klaipėdos teritorinė darbo birža, Programą tvirtina Klaipėdos miesto savivaldybės taryba.

6. Laikinuosius darbus organizuoja darbdaviai – Klaipėdos miesto įmonės, įstaigos ir organizacijos, nepriklausomai nuo jų nuosavybės formos ir pavaldumo.

7. Asmenų, dirbančių laikinuosius darbus, skaičius nustatomas atsižvelgiant į esamą Programos finansavimą.

8. Laikinųjų darbų finansavimo paskirstymą įsakymu tvirtina Klaipėdos miesto savivaldybės administracijos direktorius.

**II SKYRIUS**

**GYVENTOJŲ UŽIMTUMO BŪKLĖS ANALIZĖ**

9. Klaipėdos teritorinės darbo biržos Klaipėdos miesto skyriuje 2017 m. gegužės 1 d. buvo registruoti 6 145 bedarbiai ir jie sudarė 6,5 proc. miesto darbingo amžiaus gyventojų.

10. Tarp registruotų bedarbių moterys sudarė 48,9 proc. (3 002), vyrai – 51,1 proc. (3 143). Jaunuolių iki 29 m. amžiaus buvo registruota 1 241, vyresnių kaip 50 metų darbingų asmenų – 2 424, ilgalaikių bedarbių – 656, iki įsiregistravimo darbo biržoje nedirbusių 2 ir daugiau metų – 1 537.

Įvertinus miesto bendrą socialinę ir demografinę situaciją, padėtį darbo rinkoje, bedarbių poreikį dalyvauti Programoje, numatoma, kad Programoje dalyvaus 100–120 bedarbių.

**III SKYRIUS**

**PASLAUGŲ IR PRIEMONIŲ PLANAS**

11. Programos įgyvendinimo laikotarpis – nuo 2017 m. liepos mėn. iki 2017 m. gruodžio 31 d.

12. Programoje numatomi šie laikinojo pobūdžio darbai:

12.1. kraštovaizdžio, nekilnojamųjų kultūros vertybių ir savivaldybės įsteigtų saugomų teritorijų tvarkymas;

12.2. sporto ir turizmo objektų tvarkymo pagalbiniai darbai;

12.3. vietinės reikšmės kelių ir gatvių priežiūra;

12.4. visuomeninės ir socialinės paskirties, švietimo objektų pagalbiniai tvarkymo darbai;

12.5. stichiškai susidariusių sąvartynų, užterštų, neprižiūrimų teritorijų valymo darbai;

12.6. šiukšlių rinkimas, šlavimas, šienavimas, sniego valymas, želdynų priežiūra;

12.7. upių, ežerų ir kitų vandens telkinių pakrančių bei paplūdimių valymas ir priežiūra;

12.8. istorijos ir kultūros paveldo, muziejų, kapinių ir kitų saugomų bei turinčių išliekamąją vertę objektų pagalbiniai tvarkymo darbai;

12.9. valstybinio miško aplinkos tvarkymas, miško sodinimas ir priežiūra;

12.10. socialinės globos teikimo asmenims su sunkia negalia užtikrinimo laikino pobūdžio darbai (malkų ruoša neįgalumą turintiems vienišiems žmonėms);

12.11. smulkaus remonto pagalbiniai darbai.

13. Programos tikslinės bedarbių grupės:

13.1. nėščios moterys, vaiko motina (įmotė) arba tėvas (įtėvis), vaiko globėjas, rūpintojas ir asmenys, faktiškai auginantys vaiką (įvaikį) iki 8 metų arba neįgalų vaiką (įvaikį) iki 18 metų (iki 2005 m. liepos 1 d. pripažintą vaiku invalidu), ir asmenys, prižiūrintys sergančius ar neįgalius šeimos narius, kuriems Neįgalumo ir darbingumo nustatymo tarnybos prie Socialinės apsaugos ir darbo ministerijos sprendimu nustatyta nuolatinė slauga ar priežiūra;

13.2. grįžę iš laisvės atėmimo vietų, kai laisvės atėmimo laikotarpis buvo ilgesnis kaip 6 mėnesiai, jeigu jie kreipiasi į Klaipėdos teritorinę darbo biržą ne vėliau kaip per 6 mėnesius nuo grįžimo iš laisvės atėmimo vietų;

13.3. vyresni kaip 40 metų.

14. Vidutinė bedarbių dalyvavimo Programoje trukmė – 2 mėn.

15. Laukiami Programos rezultatai: įgyvendinus šioje Programoje iškeltą tikslą, bus įdarbinta 100–120 bedarbių. Labiausiai socialiai pažeidžiami asmenys turės galimybę laikinai įsidarbinti, siekiant atkurti darbo įgūdžius bei užsidirbti pragyvenimui būtinų lėšų, sumažės socialinių pašalpų mokėjimas, dalis dalyvių susiras nuolatinį darbą.

16. Programos dalyvių atranka:

16.1. savivaldybė vietos spaudoje skelbia informaciją apie galimybę dalyvauti Programoje;

16.2. darbdaviai, pageidaujantys dalyvauti Programoje, pateikia prašymus savivaldybei. Prašymuose darbdaviai nurodo planuojamų vykdyti darbų pavadinimą, pobūdį, numatomų sukurti laikinų darbo vietų ir į jas įdarbinti asmenų skaičių, reikalavimus jų kvalifikacijai ar kompetencijai, lėšų poreikį, darbų apimtį, darbo ir darbo apmokėjimo sąlygas, įgyvendinimo terminus;

16.3. Programos vykdytojus (toliau – darbdaviai) parenka savivaldybės darbdavių atrankos komisija. Bedarbius dalyvauti Programoje siunčia Klaipėdos teritorinė darbo birža, atsižvelgdama į jų galimybes šiuos darbus dirbti (profesinį pasirengimą, sveikatos būklę, kelionės į darbą ir atgal trukmę).

17. Klaipėdos miesto savivaldybės biudžeto lėšos darbdaviams, vadovaujantis darbdavių atrankos rezultatais, paskirstomos Klaipėdos miesto savivaldybės administracijos direktoriaus įsakymu. Prireikus, metų pabaigoje lėšos darbdaviams gali būti patikslinamos.

18. Darbdaviai su Klaipėdos teritorinės darbo biržos atsiųstais ieškančiais darbo asmenimis sudaro terminuotas darbo sutartis.

**IV SKYRIUS**

**FINANSAVIMO PLANAS**

19. Programa finansuojama iš Lietuvos Respublikos valstybės biudžeto specialiųjų tikslinių dotacijų, skirtų savivaldybei.

20. Darbdaviui, įdarbinusiam pagal terminuotą darbo sutartį Klaipėdos teritorinės darbo biržos siųstus asmenis, už kiekvieną įdarbintą asmenį mokamos šios kompensacijos:

20.1. darbo užmokesčio kompensacija už įdarbinto asmens faktiškai dirbtą laiką pagal tą mėnesį galiojantį Lietuvos Respublikos Vyriausybės patvirtintą minimalų valandinį atlygį;

20.2. draudėjo privalomojo valstybinio socialinio draudimo įmokų kompensacija;

20.3. piniginė kompensacija už nepanaudotas atostogas (įskaitant draudėjo privalomojo valstybinio socialinio draudimo įmokų sumą).

21. Laikinuosius darbus dirbantiems asmenims padengiamos visos privalomojo sveikatos tikrinimo ir skiepijimo nuo užkrečiamųjų ligų, jeigu tai numatyta darbuotojų saugą ir sveikatą darbe reglamentuojančiuose teisės aktuose, išlaidos pagal pateiktus šias išlaidas pateisinančius dokumentus.

22. Kompensacijas darbdaviams ir programos dalyviams moka Klaipėdos miesto savivaldybės administracija.

23. Programai vykdyti planuojama panaudoti apie 145 800,00 eurų, skirtų savivaldybei iš valstybės biudžeto valstybinėms (perduotoms savivaldybėms) funkcijoms atlikti.

**V SKYRIUS**

**prOGRAMOS TĘSTINUMAS IR PROGNOZĖ**

24. Programoje dalyvaus apie 100–120 ieškančių darbo asmenų.

25. Labiausiai socialiai pažeidžiami asmenys bus laikinai įdarbinti, atkurs darbo įgūdžius bei užsidirbs pragyvenimui būtinų lėšų, sumažės socialinių pašalpų mokėjimas. Programos dalyviai bus sugrąžinti į darbo rinką, tai padidins galimybes tapti aktyviais ir rasti nuolatinį darbą.

**VI SKYRIUS**

**PROGRAMOS ĮGYVENDINIMO PRIEŽIŪRA**

26. Programos priežiūros tikslas – sudaryti prielaidas efektyviai įgyvendinti Programos tikslus ir uždavinius. Programos priežiūra bus vykdoma atliekant Programos įgyvendinimo ir bedarbių atitikties nustatytiems kriterijams bei jų siuntimo dalyvauti Programoje, lėšų panaudojimo stebėseną, sutartinių įsipareigojimų vykdymo bei efektyvumo analizes.

27. Klaipėdos miesto savivaldybės administracijos atsakingi asmenys nuolat vykdys:

27.1. lėšų įsisavinimo pagal patvirtintą sąmatą stebėjimą ir apie problemas nedelsdami informuos vadovybę;

27.2. analizuos ir vertins pasiektus rezultatus ir programos efektyvumą;

27.3. kontroliuos dalyvių ir tikslinėms grupėms priklausančių asmenų skaičių, laikinų darbo vietų užpildymą, lėšų įsisavinimą. Asmenims nutraukus dalyvavimą Programoje, apie tai ne vėliau kaip per tris dienas bus informuojamas Klaipėdos teritorinės darbo biržos Klaipėdos miesto skyrius.

**VII SKYRIUS**

**PROGRAMOS VIEŠINIMAS**

28. Informacija apie Programą, jos įgyvendinimo pasiektus rezultatus, gerosios patirties pavyzdžius bus skelbiama savivaldybės interneto svetainėje, vietinėje spaudoje, Klaipėdos teritorinės darbo biržos atviro informavimo zonose bei aptariama susitikimų su darbdaviais ir socialiniais partneriais metu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_